MUNICIPIUL SATU MARE

CABINET PRIMAR

Nr. 60844/26.10.2026
Primarul Municipiului Satu Mare, Kereskényi Gábor,

În temeiul prevederilor art. 136 alin. (1) din O.U.G. nr. 57/2019 privind Codul administrativ, cu modificările și completările ulterioare, inițiez proiectul de hotărâre privind însuşirea acţiunii civile formulată de Municipiul Satu Mare împotriva Clubului Sportiv Dinamo M.S.M. 2004 Satu Mare, care face obiectul dosarului nr. 13972/296/2026 aflat pe rolul Judecătoriei Satu Mare, proiect în susținerea căruia formulez prezentul:

REFERAT DE APROBARE


Prin acţiunea înregistrată sub nr. 13972/296/2026, Municipiul Satu Mare, prin primar, a formulat o cerere de chemare în judecată, în contradictoriu cu pârâtul Clubul Sportiv Dinamo M.S.M. 2004 Satu Mare, având ca obiect evacuarea pârâtului, pentru lipsă de titlu, din spaţiul CT3 Carpaţi 2 situat în Municipiul Satu Mare, str. Fântânele nr. 21 şi  pretenţii în valoare de 90.936 lei (actualizată cu rata inflaţiei şi dobânda legală) reprezentând ocuparea şi utilizarea  fără titlu a imobilului amintit mai sus.

Pârâtul a invocat în faţa instanţei de fond excepţia lipsei mandatului dat de Consiliul Local al mun. Satu Mare în vederea promovării acţiunii.  

Primarul are calitatea de reprezentant legal al UAT-ului în relațiile cu terții și în justiție, potrivit prevederilor art. 109 din OUG nr. 57/2019 privind Codul Administrativ, iar pârâtul a susţinut în faţa instanţei că drepturile procesuale referitoare la acțiunile în justiție care angajează unitatea administrativ-teritorială necesită manifestarea de voință explicită a autorității deliberative, respectiv a Consiliului Local.


Pentru a preîntâmpina și a neutraliza invocarea de către partea adversă a excepției lipsei calității de reprezentant sau a excepției lipsei dovezii mandatului (lipsa calității procesuale de reprezentant), reglementată de art. 82 din Codul de procedură civilă, în temeiul prevederilor legale aplicabile, propun Consiliului Local al Municipiului Satu Mare spre analiză și aprobare proiectul de hotărâre privind însuşirea acţiunii civile formulată de Municipiul Satu Mare împotriva Clubului Sportiv Dinamo M.S.M. 2004 Satu Mare, care face obiectul dosarului nr. 13972/296/2026 aflat pe rolul Judecătoriei Satu Mare.
INIȚIATOR PROIECT,
PRIMAR

Kereskényi Gábor
Bianca Laura Mustea/2ex


